কলসন হোয়াইটহেড তাঁর এই উপন্যাসে প্রতীকী নয়, এক সত্যিকারের রেলগাড়ির কথা বলেছেন, যে রেলগাড়িতে চেপে পালাচ্ছে দক্ষিণের মুক্তিপাগল দাসেরা। উপন্যাসে রেলগাড়িটি সত্যি, কিন্তু তার আসল পরিচয় প্রতীকী, যার ছায়ায় তিনি বর্ণবাদ ও দাসপ্রথার এক প্রবল ধিক্কারময় কাহিনি আমাদের উপহার দিয়েছেন। আশ্চর্য নমনীয় ভাষায় তিনি এই কাহিনি বর্ণনা করেন, যেখানে একই সঙ্গে মিশে থাকে বাস্তব ও মিথের ঐন্দ্রজালিক প্রভা। প্রবল দক্ষতায় দাসপ্রথার নির্মমতা তিনি আমাদের কাছে পৌঁছে দেন, সঙ্গে থাকে ঘৃণা ও প্রত্যাখ্যানের প্রবল কশাঘাত। যে-ভাষায় এই কাহিনি নির্মিত, তা একই সঙ্গে সারল্যমিশ্রিত ও কাব্যিক। এই বই পড়তে গিয়ে অবশ্যই মনে পড়বে উইলিয়াম ফকনারের সেই কথা, ‘বিগত আসলে কখনো মৃত নয়। বস্তুত বিগত অতীতও নয়।’